U-I-344/02
Natisni
Opravilna št.:
U-I-344/02
Datum odločitve:
6. 3. 2003
ECLI:
ECLI:SI:USRS:2003:U.I.344.02
Akt:
Zakon o ponovni vzpostavitvi agrarnih skupnosti ter vrnitvi njihovega premoženja in pravic (Uradni list RS, št. 5/94, 38/94, 69/95, 22/97, 56/99 in 72/2000) (ZPVAS), 4. čl.
Izrek:
Pobuda za začetek postopka za oceno ustavnosti 4. člena Zakona o ponovni vzpostavitvi agrarnih skupnosti ter vrnitvi njihovega premoženja in pravic (Uradni list RS, št. 5/94, 38/94, 69/95, 22/97, 56/99 in 72/2000) se zavrže.
Evidenčni stavek:
Ustavno sodišče zavrže pobudo, če pobudnik ne izkaže obstoja pravnega interesa za vložitev pobude.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Tone Stele, Kamnik
Datum vloge:
4. 10. 2002
Vrsta odločitve:
sklep
Vrsta rešitve:
zavrženje
Dokument:
US22128
Dokument v PDF obliki:
U-I-344-02.pdf
116 KB
Prenesite datoteko
U-I-344/02-4
6. 3. 2003
SKLEP
Ustavno sodišče je v postopku za preizkus pobude Toneta Steleta iz Kamnika na seji dne 6. marca 2003
sklenilo:
Pobuda za začetek postopka za oceno ustavnosti 4. člena Zakona o ponovni vzpostavitvi agrarnih skupnosti ter vrnitvi njihovega premoženja in pravic (Uradni list RS, št. 5/94, 38/94, 69/95, 22/97, 56/99 in 72/2000) se zavrže.
Obrazložitev
A.
1. Pobudnik meni, da Zakon o ponovni vzpostavitvi agrarnih skupnosti ter vrnitvi njihovega premoženja in pravic (v nadaljevanju ZPVAS) ne omogoča vračanja premoženja in pravic pravim upravičencem. Zato izpodbija 4. člen ZPVAS v delu, ki določa, da imajo pravico postati člani ponovno vzpostavljenih agrarnih skupnosti ne le nekdanji člani, temveč tudi vsi dediči oziroma pravni nasledniki nekdanjih članov agrarnih skupnosti.
Meni, da bi to pravico lahko imeli le tisti, ki so lastniki zemljišča ali hišne številke, na katero je bila lastnina vezana pred podržavljenjem premoženja agrarnih skupnosti. Na ta način naj bi Zakon ohranil osnovni namen agrarnih skupnosti, ki naj bi bil v tem, da lastnina ostane v lasti tistih, ki jo potrebujejo za preživetje.
B.
2. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je pravni interes za vložitev pobude podan, če predpis ali splošni akt za izvrševanje pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji to pomeni, da je pravni interes podan le tedaj, če bi morebitna ugoditev pobudnikovemu predlogu povzročila izboljšanje njegovega pravnega položaja. Ekonomski ali drug dejanski interes ne zadostuje za izpolnjevanje procesne predpostavke iz 24. člena ZUstS.
3. Pobudnik svojega pravnega interesa z ničimer ne utemeljuje. Iz navedb v pobudi in listin, ki jih je priložil kot dokaz utemeljenosti pobude, pa ni razvidno, kako naj bi izpodbijana ureditev posegala v pobudnikove pravice, pravne interese ali v njegov pravni položaj. Ker pobudnik ni izkazal, da bi se njegov pravni položaj z morebitno zanj ugodno odločbo izboljšal, je bilo treba pobudo zavreči.
C.
4. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnici in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić